**Záró beszámoló**

Egyesületünk a **„H**átrányos helyzetű fiatalok számítástechnikai felzárkóztatására **irányuló program keretében a LogMeIn Kft.-től (székhely: 1061 Budapest, Andrássy u. 9. (LogMeIn.com) 998 400 Ft támogatást nyert pályázat útján. A pályázatba bevont 10 diák, akik között előnyben részesítettük a hátrányos, halmozottan hátrányos illetve roma diákokat, tanórán kívüli tevékenység formájában és a nyári szünetben folytatott felkészülések alatt sikeresen elsajátították a betervezett 5 modul (számítógépes alapismeretek, online alapismeretek, szövegszerkesztés, prezentációkészítés és képszerkesztés) követelményeit és a tanév kezdésére eredményesen teljesítették az 5 modul záróvizsgáit.**

**A diákok nagyon lelkes és kitartó munkát végeztek a felkészülés során. A nyári szünetben a nagy hőség ellenére folyamatosan részt vettek a felkészítő foglalkozásokon. A foglalkozások jó hangulatban teltek, minden alkalommal szendvics és gyümölcs várta őket, és igyekeztünk nagyon sok folyadékot biztosítani. A foglalkozások alkalmával a Zöldfa étteremben ebédeltünk, ahol ebéd után gyakran jégkrémmel enyhítettük a hőséget.**

**A foglalkozások között lazításként a nagy melegtől a tanterembe menekültünk, ahol táblajátékokkal lazítottunk.**

**1 nap ellátogattunk a Sárkány Fürdőbe is, hogy szórakozzanak egy kicsit a felkészülések között.**

**A foglalkozások sikerét az bizonyítja a legjobban, hogy a diákok szeretnék folytatni a vizsgákra való felkészülést és a maradék két modulból is megcsinálni a záróvizsgát.**

**A diákok a foglalkozások alatt összekovácsolódtak és szívesen segítették egymást a felkészülésben. A legnehezebb modulnak a képszerkesztés bizonyult. Itt a rétegekkel való munka elsajátítása hosszabb időt vett igénybe. A számítógépes és az online alapismereteket könnyen megtanulták, hiszen a többségük minden nap használ számítógépet. Azonban a fogalmak pontosítása és a műveletvégzések sokféle módja új ismereteket is jelentett a számukra. A szövegszerkesztésben oda kellett figyelni a szakszerű bekezdésformázások, tabulátorok használatára és az esztétikus munka kialakítására. A körlevélkészítés volt nagyobb kihívás számukra, ahol a szöveget más típusú adatokkal (adatbázis, táblázat) kellett összekapcsolni és a működését megérteni.**

**Nagy izgalmat jelentett számukra a vizsga, hiszen egy teljesen idegen környezetben, nem a megszokott számítógépekkel és idegen vizsgáztató előtt kellett számot adniuk tudásukról.**

**A vizsgán eredményesen helyt álltak és a vizsgakövetelményeket maradéktalanul teljesítették. Az öt modulról az igazolást megkapták és a vizsgaközpont továbbította az eredményüket a központba. A 4 modul (szövegszerkesztés, prezentációkészítés, számítógépes alapismeretek és online alapismeretek) alapján megkapják az ECDL Start bizonyítványt és a fennmaradó 2 modul befejezése után a 7 modulos ECDL SELECT bizonyítványt is kezükbe kapják. Mindannyian úgy döntöttek, hogy folytatják a munkát és a hátralévő 2 modult teljesítik.**

**Kállósemjén, 2015. szeptember 10.**

**Egri Józsefné
az egyesület elnöke**